Papersnake/gushiwen huggingface dataset:
送周君可宰会稽
楼钥（宋代）

作邑诚匪易，况子之稽山。
银茜视两赤，朝家知其难。
鼎鼎数万户，赋重民生囏。
山陵五云飞，办护力更殚。
预买万世敝，法贪至於残。
越人瘠已甚，当馈几发叹。
名臣为竭力，减额宜少宽。
不齐物之情。兹事终变翻。
箕敛及难豚，诡户多容奸。
竟未得要领，条令何其烦。
通才善剸剧，南康遂通班。
诚心试求之，要使后可观。
古仕不出乡，习俗不出乡，
习俗皆素闲。东嘉尝客授，
寻乃乘朱轓。略如仕於乡，
非意不得干。况昔摄邑久，
疾苦知民间。故吏想犹在，
疲氓知长官。宜若差易耳，
未免送以言。权虽与正同，
事体终两般。趣办不计久，
为真事多端。遇事勿生风，
三思庶能安。试登宽简堂，
取我前碑看。六一真格言，
坐右当铭盘。向来难奉母，
版舆今似潘。外尽抚字劳，
退公悦慈颜。莲峰声望重，
待子兴门阑。勉哉发政誉，
行矣闻天关。
方城驿
张嵲（宋代）

古驿藏幽谷，回环乱峰稠。
驿前山特秀，翠气光浮浮。
晴日经短山，奇温惊敝裘。
门前万山道，过客空悠悠。
忆昔庐戢黎，伐庸此淹留。
山中老鹳鹤，应识旌旆愁。
事去一转首，岩花几经秋。
石碐与涧道，犹是曩者否。
只应军旅声，长咽寒溪流。
读素问十六首
方回（元代）

尝富后乃贫，其病名失精。
尝贵后忽贱，病又名脱营。
区区得丧间，性命系死生。
不有穷愁者，著书如虞卿。
童丱须知 梳妆八篇 其一
史浩（宋代）

随宜首饰莫留情，珠翠虽多未是荣。不见孟光居俭约，荆钗却立万年名。
谒金门（诸公要予出郊）
王千秋（宋代）

春漠漠。何处养花张幕。佩冷香残天一角。忍看罗袖薄。

两两鸳鸯难学。六六锦鳞空托。趁有余妍须细酌。东风情性恶。
踏莎行 秋景
杨澈（清代）

短巷寒砧，孤城画角。嘹嘹征雁沙头落。断桥秋思不堪闻，被风吹入深深阁。

细雨梦回，绿罗衾薄。夜阑灯晕寒生幕。重门寂寂掩黄昏，梧桐叶上偏萧索。
送六十五弟贲南归
黄庭坚（宋代）

风惊鸿雁行，吹落秋江上。
为扫碧岩边，问叔今无恙。
摘茶八首 其一
释函是（明代）

南方有嘉木，穿地一二尺。其树如瓜芦，孤根终不易。

尝产丹丘山，服之生羽翮。海蠃烂石中，春至颇堪摘。

虽非穆陀种，可以愈瘕癖。一饮营卫舒，再饮寤终夕。

三饮通神明，清风起两腋。采采勿伤株，伤株枝叶竭。
偈颂一百四十一首
释师范（宋代）

一拽石，二搬土。
三分甜，七分苦。
粪箕拈起两肩担，飏下钁头地觅处。
偈颂六十五首
释普济（宋代）

栽田博饭，诡计百出。
插锹叉手，通身荆棘。
枷棒场中亲不亲，草窠交辊见当人。
谁是当人，放笋忘恩。
瞿塘峡
项安世（宋代）

家住东溟狎巨涛，今年三峡试容舠。
瞿塘关下惊危甚，一席巴天浪许高。
九日分韵得花字
高斯得（宋代）

秋日何烈烈，忧心在丘麻。
老圃跬步间，无悰问黄花。
及兹九九候，清樽畅幽遐。
朋簪既肃穆，宴豆亦静嘉。
风雨知萧辰。飒然掠窗纱。
乔松助声势，轰豗掉狂车。
萸囊顿精神，似与老守夸，
渊明有三径，我独归无家。
浮骖竟安适，伫立空咨嗟。
自赞
释净全（宋代）

匙挑不上个村夫，文墨胸中一点无。
曾把虚空揣出骨，恶声赢得满江湖。
送陈司马
徐凝（唐代）

家寄茅洞中，身游越城下。宁知许长史，不忆陈司马。
少年游·翠罗裙解缕金丝
陈允平（宋代）

翠罗裙解缕金丝。罗扇掩芳姿。柳色凝寒，花情殢雨，生怕踏青迟。碧纱窗外莺声嫩，春在海棠枝。别後相思，许多憔悴，惟有落红知。
九日西湖
释宝昙（宋代）

不须归梦更成都，九日西湖病已苏。
试把黄花元自好，可怜白首不胜扶。
谁边醉帽风欹侧，去底征鸿月有无。
一夜抚心欣有得，后来人物不如吾。
句 其九
程敦厚（宋代）

孤出亭亭羽盖高，撑开圆叶臂抽条。
东皋
王安石（宋代）

起伏晴云径，纵横暖水陂。
草长流翠碧，花远没黄鹂。
楚制从人笑，吴吟得自怡。
东皋兴不浅，游走及芳时。
题汪氏茅亭
杜荀鹤（唐代）

茅亭客到多称奇，茅亭之上难题诗。出尘景物不可状，

小手篇题徒尔为。牛畔稻苗新雨后，鹤边松韵晚风时。

君今酷爱人间事，争得安闲老在兹。
怀赵太史 其二
梁楠（明代）

一别师雄后，銮坡隔粤台。隐沦栖药市，仙客在蓬莱。

剑履星辰上，文章琬琰才。山前桃李树，春到竞先开。
柬陆长卿
显谟（清代）

为别亦何易，山山尽是秋。曾期过一夜，不见到孤舟。

风劲叶离树，月寒人在楼。所思湖水阔，清梦得同游。
题鹤鸣山
杜光庭（唐代）

五气云龙下泰清，三天真客已功成。人间回首山川小，

天上凌云剑佩轻。花拥石坛何寂寞，草平辙迹自分明。

鹿裘高士如相遇，不待岩前鹤有声。
咏黄石公
葛庆龙（宋代）

挟书律重火犹光，天下岩搜不敢藏。
圯上老人无见者，一编亲写授张良。
华亭百咏·佘山
许尚（宋代）

人与室俱化，阴森松竹寒。
时时见孤鹤，疑此守神丹。
旋闽别亲
曾懿（清代）

生小依依骨肉亲，天涯忽已转雕轮。明知久聚愁言别，故作欢颜强对人。

燕寝何时承色笑，鹿车从此历风尘。亲心更比儿心切，隔夕先看泪满巾。

一曲骊歌百虑攒，思亲容易侍亲难。夔关雪冷魂先怯，巫峡云深梦亦寒。

雁影无端重聚散，鱼书从此望平安。临歧无限伤心泪，忍到鸳舆细细弹。
鹿
丁谓（宋代）

赋命斯千载，登仙托五云。
发祥呈玉质，标异冠星文。
食荐时鸣野，游林或命群。
白环何日至，真祖有前闻。
奉和九日幸临渭亭，登高应制得筵字
阎朝隐（唐代）

九九侍神仙，高高坐半天。文章二曜动，气色五星连。

簪绂趋皇极，笙歌接御筵。愿因茱菊酒，相守百千年。
龙泓洞
杨蟠（宋代）

六月千里旱，偷泉心亦卑。
不烦山老祝，神物久无思。
琴
丁谓（宋代）

材妙峄阳枝，弦调野茧丝。
清音飞雉操，雅曲白驹诗。
属意山水际，寄声鸾凤时。
南薰如在御，忠义必倾思。
成帝时歌谣
佚名（两汉）

邪径败良田，谗口乱善人。
桂树华不实，黄爵巢其颠。
故为人所羡，今为人所怜。
送李雁湖大参赴遂宁
吴泳（宋代）

拍拍雁湖水,深深归雁亭。雁归三四年，
相伴湖水清。燕私岂不乐，
国尔终含情。龙章倏夜下，
惊赴鸥鹭汀。鸿雁双翥翰，
眷焉乃东征。载辞龙鹄椒，
复问莺花程。輶轩鹜华毂，
高盖罗翠旌。康顿民无学，
销暴不以兵。尉蓝旧草木，
再色新威明。寄声受廛者，
明府如父兄。恢恢大仪中，
扶立惟三纲。国风怨以怒，
王道荡无章。栖栖鲁东家，
秉笔修天常。廉陛不乱纪，
冠履不易方。斯今世运颓，
礼义维楫亡。三边且病痱，
群盗方鸱张。兵如溃堤螘，
民甚赪尾鲂。历阶倘不夷，
零露将侵裳。李侯世柱史，
识此治乱防。挥袂别广筵，
振衣登高冈。原言茂远猷，
挽河洒天狼。
忆江南 其九 无锡华荔生春楼寄梦图
赵庆熹（清代）

春楼梦，斑管见曾描。想界丝阑防屈曲，约摹琴谱写勾挑。

不道有人瞧。
莫愁乐
王伯稠（明代）

春风吹石城，日日唤花开。
可怜花上月，不唤莫愁来。
彭城秋感 其一
郑璜（清代）

形势彭门亦壮哉，刘颠项蹶总秦灰。交流汴泗迷城角，如此河山阅霸才。

古道斜通萧子国，野花开上楚王台。我来大有登临感，送尽残阳独自回。
杂兴
顾逢（宋代）

我于推步亦留心，造化无逾碧玉经。
何日酒星离命度，且教老眼几时醒。
再次韵四首
黄庭坚（宋代）

风櫺倒影日光寒，尧日当中露正乾。
殿上给扶鸣汉履，螭头簪笔见秦冠。
畏日三首 其一
刘弇（宋代）

畏日杲杲天东隅，盘餐逆旅进山肤。岑崟远岫不知数，磊落近松如有须。

旅人琐琐信物役，逝者滔滔皆利徒。目送长云藉平隰，赤骥正愁青玉刍。
酬裴使君王探公
陈元光（唐代）

百粤临南海，儒冠任使轺。馈我兼金佩，和之美玉箫。

清风生四兼，丽日正良霄。意气宜令契，公忠岂古饶。

简书频诵读，玉烛要均调。冰鉴秋霄察，君门万里遥。

骊騑歌四牡，谔谔答清朝。
次韵罗仲共山村题咏十首 其三
周紫芝（宋代）

丧乱何时定，江村愁杀人。日长空有睡，花在不成春。
代墨客卿自赋赠安城彭云翼二首
曾丰（宋代）

同为时用楮先生，万事须臾点化成。
寄语先生幸相避，不须黑白太分明。
暮春次韵二首 其一
周密（宋代）

帘外残灯照夜愁，秭归啼梦五更头。捲春一夜东风紧，倒约飞花入小楼。
次韵李侯喜雨
牟巘五（宋代）

谁似当年召信臣，天教来此活疲民。
水乡怕旱相传古，甘澍随车总是春。
坐看丰登成乐岁，只将恺悌对明神。
已闻宣布形歌咏，宾主殷勤用意新。
禅人并化主写真求赞 其三○一
释正觉（宋代）

棱眉苍厖，壑眼碧双。未开蛰户，谁识漳江。不须狡兔治三窟，自有孤猿应六窗。

运水般柴呈妙用，儿孙事业更摐摐。
入讲论语二首
徐元杰（宋代）

躬承清问及年丰，蚕麦今还与旧同。
稼穑艰难周圣虑，农桑劝旧即田功。
志民深闵僖公雨，勤业犹存豳国风。
恳恳召和关主德，我皇心直与天通。
临终偈
释清素（宋代）

木人备舟，铁人备马。丙丁童子稳稳登，喝散白云归去也。
大池滩
赵文哲（清代）

小池连大池，蛟龙有重坎。骑虎势难下，决进岂吾胆。

日落风萧萧，四顾墨云霮。涛头倒如山，相戒勿轻撼。

四舟一心力，循环互牵揽。争此命一丝，謼叫声惨惨。

我舟最手发，忽遇石角嵁。百丈挂急流，舟如断芦飐。

一夫出应募，悬纤踏幽窞。翻身雪浪中，微见一镫闪。

抉石负而趋，一步犹一险。前舟见相贺，到岸鼓音紞。

急倾劳酒劳，惊定生百感。安得百万夫，习流号勇敢。
夜中
苏舜钦（宋代）

夜分众諠死，耿耿抱真履。中君湛以宁，不为外官使。

七兵乘间入，攻剽势向圮。主将不谋阵敌恶，荡然失守遽藏避。

骇浪奔腾，一刻万里，纷纷变化无穷已。俄如独茧丝，忽复满天地。

乳虎不受缚，狂龙难驯致。我思精甲，以捍异类。邪慝弗萌，元辟复位。

辅以逍遥之至道，烂然光辉照无际。
法轮齐禅师开轩于薝卜丛名曰薝卜二首 其二
释德洪（宋代）

响石岣嵝峰下寺，小轩开处近山房。苾刍来问宗风事，薝卜为薰知见香。

聊复淡然成独坐，从教此语遍诸方。钝根不识金轮转，摘叶寻枝谩嗅芳。
诗送晦叔先生 其二
邹浩（宋代）

知是初平几代孙，双携日月弄乾坤。人间有眼谁窥得，笑出常州西郭门。
送双泉祥毡头
饶节（宋代）

自古丛林建立迟，说人无数作人稀。阿师卷角三冬暖，恰趁开炉作供时。
经炀帝行宫
刘沧（唐代）

此地曾经翠辇过，浮云流水竟如何？
香销南国美人尽，怨入东风芳草多。
残柳宫前空露叶，夕阳川上浩烟波。
行人遥起广陵思，古渡月明闻棹歌。
葛溪浴丹泉
方一夔（宋代）

杉松翳苍翠，古寺依寒溪。小桥度空阔，胜事穷朝隮。

仙人渺何许，昔年此孤栖。丹成馀此泉，高步凌云梯。

至今浴丹处，精光贯虹霓。老仙不厌世，寄迹随东西。

当时不相顾，野鹤群凫鸡。一朝上寥廓，指爪留沙泥。

我生旷劫内，临老归途迷。犹疑丹在水，清咽分刀圭。
王正自挽诗
陈长方（宋代）

登门才几日，祖奠亦嘘欷。
毁誉付公是，游谈空昨非。
厉阶由怨府，意广数危机。
世味元如许，休嗟志愿违。
九河叹
刘奉世（宋代）

冀东皆禹迹，渐海观朝宗。
河阴渐沦没，平沙荡无踪。
汉武筑宣房，作歌称成功。
今塞商胡口，清流不时通。
何当洒二渠，载跨碣石东。
郡圃秋日二首
宋庠（宋代）

累榭孤城侧，空陂八月凉。
高云收雨意，淡日作秋光。
叶落风蝉坞，巢空社燕梁。
变衰从此始，何术奈群芳。
汴河十二韵
许棠（唐代）

昔年开汴水，元应别有由。或兼通楚塞，宁独为扬州。

直断平芜通，横分积石流。所思千里便，岂计万方忧。

首甚资功济，终难弭宴游。空怀龙舸下，不见锦帆收。

浪倒长汀柳，风欹远岸楼。奔逾怀许竭，澄彻泗滨休。

路要多行客，鱼稀少钓舟。日开天际晚，雁合碛西秋。

一派注沧海，几人生白头。常期身事毕，于此泳东浮。
乾元节口号
韦骧（宋代）

祥电当年绕斗明，岩廊今日享隆平。三朝功业山河固，万国讴隆宇宙清。

湛露均恩锡华宴，薰风入奏阜群生。庶官愿祝无疆寿，葵藿心齐向日倾。
杂句 其十三
庞蕴（唐代）

心依真智，理逐心行。理智无碍，心亦无生。迷即有我，悟即无情。

通达大智，诸法不成。五神无主，六国安宁。七死弗受，八镜圆明。

随宜善化，总合佛经。过即已过，更莫再寻。现在不住，念念勿侵。

未来未至，亦莫预斟。既无三世，心同佛心。依空默用，即是行深。

无有少法，触目平任。无戒可持，无垢可净。洞达虚心，法无寿命。

若能如是，圆通究竟。
奉简汪閒斋少宰
郑岳（明代）

多年结屋山中卧，底事移家更入城。大隐无心仍避俗，幽居何地可逃名。

朝端佐理谁耆旧，海内论心此弟兄。迢递访君还不遇，闽山楚水重为情。
偈六十三首
释道宁（宋代）

滂沱天际雨，嘹亮寺亭钟。
耳目不到处，翻怜面壁翁。
戊戌小除示澹书记
释函是（明代）

我年五十一，适汝四十五。面目各老大，法身无遮护。

七年小除夕，喜共今年度。缘聚且有时，况复无上道。

道在忧弥深，空忧愧无补。爱尔性忱挚，惧尔性疏稿。

我归自栖贤，晤别犹草草。臷庵一月谈，投机恨不蚤。

屈曲有深言，直捷无行路。暗明绝暗明，回互不回互。

十地岂其俦，万法从兹扫。一喝双耳聋，一蹋全身倒。

释子非百丈，山僧非马祖。荷担莫迟回，须记四十五。
玉楼春·东风又作无情计
晏几道（宋代）

东风又作无情计，艳粉娇红吹满地。碧楼帘影不遮愁，还似去年今日意。
谁知错管春残事，到处登临曾费泪。此时金盏直须深，看尽落花能几醉！
过六合水高怀裴博士次韵
秦观（宋代）

晚憩孤亭上，羸骖系断柯。
荒门寒带路，空槛阔增波。
往事青山在，余生白鸟过。
诵言成绝唱，亹亹迫阴何。
寄黎眉州
苏轼（宋代）

胶西高处望西川，应在孤云落照边。
瓦屋寒堆春后雪，峨眉翠扫雨余天。
治经方笑春秋学，好士今无六一贤。
且待渊明赋归去，共将诗酒趁流年。
虞姬怨
冯待征（唐代）

妾本江南采莲女，君是江东学剑人。逢君游侠英雄日，
值妾年华桃李春。年华灼灼艳桃李，结发簪花配君子。
行逢楚汉正相持，辞家上马从君起。岁岁年年事征战，
侍君帷幕损红颜。不惜罗衣沾马汗，不辞红粉著刀环。
相期相许定关中，鸣銮鸣佩入秦宫。谁误四面楚歌起，
果知五星汉道雄。天时人事有兴灭，智穷计屈心摧折。
泽中马力先战疲，帐下蛾眉转消歇。君王是日无神彩，
贱妾此时容貌改。拔山意气都已无，渡江面目今何在。
终天隔地与君辞，恨似流波无息时。使妾本来不相识，
岂见中途怀苦悲。
临江仙（仙吕调）
柳永（宋代）

梦觉小庭院，冷风淅淅，疏雨潇潇。绮窗外，秋声败叶狂飘。心摇。潇寒漏永，孤帏悄，泪烛空烧。无端处，是绣衾鸳枕，闲过清宵。

萧条。牵情系恨，争向年少偏饶。觉新来、憔悴旧日风标。魂消。念欢娱事，烟波阻、后约方遥。还经岁，问怎生禁得，如许无聊。
霅溪夜宴诗（太湖神歌）
水神（唐代）

白露漙兮西风高，碧波万里兮翻洪涛。

莫言天下至柔者，载舟覆舟皆我曹。
缘兄求住不得乞语
释绍昙（宋代）

磬峰小小陷人坑，始道平夷又险生。
不是不容轻插脚，要伊别讨路头行。
登大茅峰
梁栋（宋代）

杖藜绝顶穷追寻，青山世路争岖嵚。碧云遮断天外眼，春风吹老人间心。

大龙上天宝剑化，小龙入海明珠沈。无人更守玄帝鼎，有客欲问秦皇金。

巅崖谁念受辛苦，古洞未易潜幽深。神光不破幽暗恼，山鬼空作离骚吟。

我来俯仰一慷慨，山川良昔人民今。安得长松撑日月，华阳世界收层阴。

长啸一声下山去，草木为我留清音。
和邢惇夫秋怀十首
黄庭坚（宋代）

七均师无声，五和常主淡。
芸芸观此归，一德贯真滥。
梦临秋江水，鱼虾避窥瞰。
明月本无心，谁令作寒监。
至启休沐之中静专一室病不复饮无心慰怀性且
李至（宋代）

朱门多好景，全宅在园林。
席上攀红艳，阶前蹋绿阴。
牡丹疑国色，孔雀是家禽。
珍重主人意，开樽日易沈。
谒李梅亭
乐雷发（宋代）

九拔鲸牙气贯虹，玉堂归只守文穷。
世无真魏扶吾道，人以乾淳望此翁。
大地精灵藏笔下，国家命脉寄山中。
缦袍羸驷崇仁路，正拟登门听击蒙。
春秋战国门。百里奚
周昙（唐代）

船骥由来是股肱，在虞虞灭在秦兴。

裁量何异刀将尺，只系用之能不能。
次韵转庵书怀
许及之（宋代）

应节何妨俗，伤春已是翁。百年谙社酒，万里忆郫筒。

话旧肱堪折，追欢袖略通。潘郎久不见，妙语想蘋鸿。
承大宗伯姜公少司寇李公邀同大司寇陆公少司徒方公陟牛首山有述
王世贞（明代）

金陵信佳地，兹山仍丽观。标形自牛首，遥势应龙盘。

丛楸入昼暝，长松当夏寒。云梯界危汉，梵宇绘层峦。

仰窥象纬逼，俯觉尘世宽。江拖万里练，岩横千仞丹。

追昔始兴议，聊深冶城叹。胡云表双阙，毋乃文偏安。

巨明一开辟，奕世乃胜残。文祖时驻跸，神孙此回銮。

天子自有真，奸萌焉得干。雍雍凤游圃，衎衎鸿渐盘。

朱衫杂缁素，白社容簪冠。方藉禹功大，况值尧世难。
大中祥符朝会五首 其一 皇帝举酒用《醴泉》。
郊庙朝会歌辞（宋代）

觱沸槛泉，寒流清泚。地不爱宝，其旨如醴。上善至柔，灵休所启。

利泽无疆，允资岱礼。
读穆天子传
张方平（宋代）

八龙长鹜造昆丘，七萃前驱纵逸游。遇雪自裁黄竹唱，捧觞喜答白云讴。

羽陵广奏随风逝，崦阜铭踪共日留。惆怅璧台人不返，乐池遗恨素波愁。
丁酉八月十二夜武陵对月是日省除青田主簿
陈镒（明代）

明月相将满，照人归兴长。清光疑不夜，孤影在他乡。

剩把芳醪酌，从无锦瑟张。桂花偏有意，兹夕送天香。
次韵昌甫仲春读谪仙诗
韩淲（宋代）

渊明太事多，汲汲泥诗酒。子云良自苦，载醪竟何有。

芭尊太玄良十一，统集饮酒二十首。我贵知我希，却扫且缄口。
秋日吟二首呈诸友时在合肥作 其一
彭汝砺（宋代）

绿发犹年少，衰颜苦病多。阴寒伤物色，淫雨蠹天和。

杯酒开寥落，灵蓍问轗轲。凋疏头鬓乱，攲侧齿音讹。

苒苒时难得，纷纷日易蹉。荆蒿太狼藉，圭角未消磨。

废弃今如此，云为竟若何。嗟伤仁者远，幸望故人过。

腊意生幽径，春心漾绿波。几时樽俎共，烂醉听清歌。
胡枢横山堂
葛立方（宋代）

云梦胸中吞八九，了无官事苦相关。
庙堂曾引五星缕，岩壑今疏八节滩。
鸟织白云机杼阔，溪喧苍石杵碪寒。
东山难恋山中相，梅子枝头正着酸。
题吴田园杂兴诗
顾逢友（宋代）

一卷田园杂兴诗，世人传诵已多时。
其中字字有来处，不是笺来不得知。
三九十九日过松江五绝
汪莘（宋代）

煎茶徐读散人传，对酒朗吟渔父词。
除却月风同此意，祢应烟雨暗相知。
颂古二十九首
释师体（宋代）

镬汤无冷地，黄河辊底流。
金刚难插觜，脑后挂灯毬。
赋示诸将 其二
陈文騄（清代）

万年王迹起辽东，朱鸟祥开一粒红。宗祖艰难曾卜洛，臣工计策祇和戎。

东邻地竟汶阳返，西帝图翻督亢穷。旰食宵衣频北顾，涓埃谁为答宸衷。
初入东湖谒契如和尚 其一
成鹫（清代）

久向东湖十载前，遐心长寄水云边。偶来隔竹闻清磬，为爱新云上小船。

生计百年三事衲，名山到处一家禅。从师乞得閒房住，愿执巾瓶侍法筵。
醉花阴 感怀
袁思古（五代）

万事茫茫无可奈。我独风尘外。清啸愧鸾凰，不比孙登，总是谐清籁。

柴门未肯容冠盖。自束藤萝带。傲骨要谁怜，宁老烟霞，为世人淘汰。
杭头晚兴严州
陆游（宋代）

落叶孤村晚下程，痴云残日半阴晴。
篝炉火暖床敷稳，卧听黄鸦谷谷声。
葺吴兰雪祠感赋 其一
姚柬之（清代）

后死留吾在，前尘为汝哀。文章真寂寞，祠宇已蒿莱。

此日论应定，当时事可咍。阳明陪俎豆，落月好归来。
临江仙（有感）
刘辰翁（宋代）

过雁天边信息，两宫池上心情。沈思海角愤难平。山风欺客梦，耿耿到天明。

幸自不争名利，闲愁夜夜如惊。明朝鬓白两三茎。世人都不念，似汝复何成。
偶感 其三
万邦荣（清代）

致君复淳风，杜老有夙志。南山石可耕，俟时合高寄。

胡为望吹嘘，干人欲涕泗。区区愁饿死，饿死乃常事。

叩门随肥马，自反恐含愧。上书光范门，斯亦贤者累。
鹧鸪天
晁端礼（宋代）

洛水西来泛绿波。北瞻丹阙正嵯峨。先皇秘聿无人解，圣子神孙果众多。

民物阜，岁时和。帝居不用壮山河。卜年卜世过周室，亿万斯年入咏歌。
喜雨
罗泽南（清代）

茅檐一夜雨，农家百万粟。清晨荷锄出，长歌绿水曲。
望云亭
蔡载（宋代）

白云来何时，英英冠山椒。
西风莫吹去，使我心摇摇。
书南事
梅尧臣（宋代）

大梁国南门，馹骑方腾趋。
波波一何急，蛮寇围番禺。
番禺本无备，前赖魏大夫。
大夫筑子城，今得守以须。
兵虽不满万，闭壁堪指呼。
老幼转木石，壮健操矛弧。
廪库得以完，日月不易图。
城中旧无井，魏凿安辘轳。
魏由飞语去，不使立外郛。
古称时有待，浅薄皆谓纡。
曲突与烂额，看取报功殊。
送友人如边
贾岛（唐代）

去日重阳后，前程菊正芳。行车辗秋岳，落叶坠寒霜。

云入汉天白，风高碛色黄。蒲轮待恐晚，求荐向诸方。
偈颂一百二十三首
释崇岳（宋代）

恁麽恁麽，牵犁拽杷。
不恁麽不恁麽，泥多佛大。
临济三玄，赵州勘破鼻孔大。
次陈敬德卜居河阳韵（二首）
张著（金朝）

山窗曾记酒樽同，醉量豪于渴饮虹。
江海遗愁空惜别，文章小技倦加工。
云低雁宕家何在，花暗天台路不通。
同是漂零归未得，又惊春尽馆娃宫。
仙人望月濯足
释法薰（宋代）

夜静山空月半弯，挽衣垂足涤潺湲。
无人领此深深意，别向壶中更觅天。
湓城东
孔武仲（宋代）

庐山之岑岑，横绝东南天。
大江之汤汤，洲渚相钩连。
山水两中间，君家之故园。
忆昨别此去，春风初破年。
归来已秋节，登览恍依然。
万里一转蓬，四时真蜕蝉。
退无环堵宫，长逐车与船。
风景日愈佳，尘埃日缠绵。
人事正浩荡，徙劳赋归田。
即事 其二
高克恭（元代）

鸡鸣上马戴星还，邻近人家见面难。一度相思一回首，二千里外得相看。
恭谢天地庆成五言六韵
韩琦（宋代）

世积皇基厚，天扶帝极安。宸心思报重，灵答匪诚难。

蠲洁斋居敞，凝严路寝宽。二仪通圣飨，三后接神欢。

惠泽开秋惨，和声破晓寒。南山荐君寿，峣阙耸群观。
赵季茂遗予郭索侑之以诗予早上亦遣山肴两介盖相与驾肩也因和二首 其一
岳珂（宋代）

驿书传驿使，江蟹出江湄。目早同虾睅，螯曾与虎持。

紫髯卸金甲，赤髓映琼肌。正是清霜月，相从无厌时。
用前韵序山家幽寂之趣呈前人十首 其五
叶颙（元代）

兴来浩饮渊明酒，醉后豪吟太白诗。独坐独行芳草地，半晴半雨落花时。
新晴行郪水上，与涪江相近
范成大（宋代）

涂泥初乾雨不落，日色未出暑光薄。
畏途得晴天复凉，真是腰钱更骑鹤。
浑浑郪水流未平，悄悄涪江如镜清。
过尽江沙穿麦垄，忽有青蜩扶叶鸣。
病兴见春物欣盛释然有临眺之意
宋祁（宋代）

东风掠野暂轻埃，洒洒残寒伴落梅。晓报谷莺朋友动，暖将塞落弟兄回。

骤生溪水迎人远，自喜林花索露开。老罢何颜玩芳物，试凭狂醉上春台。
疏影
王梦应（宋代）

瞢腾晓被，听堕冰层角，晴哢仍未。土湿烟生，庭掩寒青，障泥懒为春试。东风旧与花飞去，料记得、年年沙际。忍落梅、万点苔根，化作一窗离思。

犹忆蔫红稚绿，断桥雪未扫，天近春易。老对荒寒，事旧人新，雁后不成情味。人间解有花如海，待一片、不教随水。但玉香、酥影玲珑，逐日暖红云里。
圆明园四十景诗 其三 九州清晏
弘历（清代）

昔我皇考，宅是广居。旰食宵衣，左图右书。园林游观，以适几馀。

左繄廊庙，泉石是娱。所志维何，煌煌御书。九州清晏，皇心乃舒。

肯构孰责，继序在余。业业兢兢，奉此遗模。一念之间，敬肆攸殊。

作狂作圣，系彼斯须。谓天可畏，屋漏与俱。谓民可畏，敢欺其愚。

六膳八珍，牣乎御厨。念彼沟壑，曷其饱诸。水榭山亭，天然画图。

瞻彼茅檐，痌瘝切肤。慎终如始，前圣之谟。呜呼小子，毋渝厥初。
晨炊浦村
杨万里（宋代）

水出何村尾，桥横乱筱丛。
隔溪三四屋，对面一双峰。
过午非常暖，疑他不是冬。
疏梅照清浅，作意为谁容？
题惠山园八景 其三 就云楼
弘历（清代）

因迥为高易，对山得阁幽。有窗纳荟蔚，无地幻沉浮。

竹素今兮古，萝轩春复秋。宜居忘世者，繄我足先忧。
挽孙谦伯二首
洪咨夔（宋代）

日月无多子，乡邦失两贤。
直为吾党恸，不作世情怜。
握手春风醉，论心夜雨眠。
耳言犹历历，何忍表君阡。
神龙后乌鹊窠谣
不详（唐代）

山南乌鹊窠，山北金骆驼。镰柯不凿孔，斧子不施柯。
题作么山居十首 其三
释函可（明代）

远山俯可拾，北斗近堪凭。共在白云里，君居第一层。
夜四鼓睡觉起行檐间观新作南篱
陆游（宋代）

星斗阑干天宇清，起披短褐绕廊行。
叶声飒飒飞霜重，篱影疏疏落月明。
沙冷断鸿投别浦，风高残漏下孤城。
衰迟自笑情犹在，一首新诗取次成。
孤坐有怀
李光（宋代）

烛底黄花伴独醒，小窗寒月半栊明。满添宿火留香雾，重理残杯渍落英。

老骥自能寻旧枥，偏师暂喜解长城。独馀惠远秋莲社，怀抱时时得再倾。
又（一本此首同前第一首为二首）
张说（唐代）

春来半月度，俗忌一时闲。不酌他乡酒，惟堪对楚山。
减字木兰花 步屧声
黄钧宰（清代）

莲花浅印，系得金钤谁最韵。侧耳来迟，最是楼居夜静时。

湘裙耳缕，出没风前心暗数。防被人听，行过虚廊分外轻。
题张果老洞
赵抃（宋代）

洞老寿松椿，高名古绝群。乱山泉㶁㶁，举世事纷纷。

使者持丹诏，先生卧白云。方今莫招隐，君德正华勋。
游南亭
谢灵运（南北朝）

时竟夕澄霁，云归日西驰。
密林含余清，远峰隐半规。
久痗昏垫苦，旅馆眺郊歧。
泽兰渐被径，芙蓉始发迟。
未厌青春好，已睹朱明移。
戚戚感物叹，星星白发垂。
乐饵情所止，衰疾忽在斯。
逝将候秋水，息景堰旧崖。
我志谁与亮？赏心惟良知。
偈
释昙颖（宋代）

秤锤井底忽然浮，老鼠多年变作牛。
慧空见了拍手笑，三脚猢狲差异猴。
和才上人春日见寄
林逋（宋代）

俗外多将云作装，前花惟以醉为乡。
瑶华伸玩情何极，高绝犹如登百常。
伏龙寺
李世杰（清代）

狭栈缘溪曲折升，钟声遥度白云层。悬崖冻瀑喷如雨，雪磴阴风劲有棱。

厨下细泉随竹远，岩前片月共窗凭。莫愁天险难飞越，有路应堪拾级登。
次韵刍父上巳日同游朱园四首
苏泂（宋代）

饮散墦间祭肉残，林深终日闭幽兰。
重来野客朱邢我，坐久摩挲马柱看。
寄朱锡珪
贾岛（唐代）

远泊与谁同，来从古木中。
长江人钓月，旷野火烧风。
梦泽吞楚大，闽山厄海丛。
此时樯底水，涛起屈原通。
依来韵答谢教授尚还鄙藁语
李复（宋代）

老便收气自暖腹，厌见先浆动人目。
乘间索思似秋虫，终日牵丝不成幅。
广文嗜好背时利，妙律开云发孤竹。
已惊垂蚓鲸归，更愧并貂持持狗续。
可嗟按剑夜投珠，何异剖岩朝泣玉。
昨宵月暗风凄凄，灯阴神物来听读。
挽朱监庙明二首
廖行之（宋代）

人间世事最堪悲，有子骑鲸去不归。
客厩谩遗陶母荐，萱堂空对老莱衣。
黄金榜上嗟陈迹，白玉阶前泣断机。
赖有青毡存眼底，满庭兰玉侍亲闱。
句 其五
高荷（宋代）

勃兴连谷雨，闰位次花王。
题荆兰竹石二首 其一
邓林（宋代）

枳棘翘翘露叶低，琅玕宁与玉屏齐。荆兰竹石闲相倚，好把离骚置品题。
灵鹊
区大相（明代）

辕门旺气动三城，灵鹊如云翼阵行。总为移军占喜色，非关绕树噪新晴。

银河填处移兵渡，金印悬时傍将营。铙吹未翻朱鹭曲，已从唶唶听欢声。
平昔
陆游（宋代）

平昔飘然林下僧，更堪衰与病相乘。
残年已任身生死，一念犹关道废兴。
皎皎初心质天地，兢兢晚节蹈渊冰。
子孙勿厌藜羹薄，此是吾家无尽灯。
送清远黄一山大尹致政西归
湛若水（明代）

成均侍我问茶陵，垂翅清州觉老成。西归不系莼鲈念，拜状乌台即欲行。
弼承索近诗复贶佳句輙次元韵奉和诗以语志不
富弼（宋代）

赋分萧条只自如，生平常官情疏。
亡功每叹孤明主，得谢何妨作老天。
官品尚叨三事贵，世缘应信一豪无。
病来髀肉消几尽，尤觉阴阳声惨舒。
满江红 饮张登子南华馆
王于臣（清代）

画舸频移，早近是、园亭秋色。门启处，临流小阁，野花幽绝。

曲槛启廊堪坐啸，一声啼鸟悠然别。更环山，面面翠崚嶒，螺千结。

芳树下，藤萝折。云根罅，苔痕缺。人生行乐耳，悲歌奚益。

徙倚竟忘归路远，松边疑有微茫月。把清尊、谁是倦游人，江南客。
白莲花
释善月（宋代）

天开地闢讵云赊，异草灵苗特一家。
不有冈头三女粲，争敷处子六郎花。
英雄有种凛生气，白玉微根不受瑕。
他时若补芬陀传，端与优昙定等差。
初冬避居东乡感赋 其三
顾翃（清代）

桃源何处独伥伥，咫尺烽烟隔故乡。恶梦每疑逢黑劫，微官也似熟黄粱。

饥寒我愧陈无已，忧乐谁知杜季良。身世那堪追子美，咏诗独立太苍茫。
严先生祠堂记
范仲淹（宋代）

先生，汉光武之故人也。相尚以道。及帝握《赤符》，乘六龙，得圣人之时，臣妾亿兆，天下孰加焉？惟先生以节高之。既而动星象，归江湖，得圣人之清。泥涂轩冕，天下孰加焉？惟光武以礼下之。

在《蛊》之上九，众方有为，而独“不事王侯，高尚其事”，先生以之。在《屯》之初九，阳德方亨，而能“以贵下贱，大得民也”，光武以之。盖先生之心，出乎日月之上；光武之量，包乎天地之外。微先生，不能成光武之大，微光武，岂能遂先生之高哉？而使贪夫廉，懦夫立，是大有功于名教也。

仲淹来守是邦，始构堂而奠焉，乃复为其后者四家，以奉祠事。又从而歌曰∶“云山苍苍，江水泱泱，先生之风，山高水长！”
秋怀时吾生已二十九年
李舜臣（明代）

耿耿忧难歇，秋风弥自怜。云深疲去雁，露冷咽鸣蝉。

薄命贫仍病，疏心悔更愆。无闻圣所戒，而我已兹年。
别方子韩 其六
佘翔（明代）

江湖双别泪，天地一狂生。有客同王粲，何人称祢衡。

绨袍风雨色，樽酒别离情。君自怀明月，终偿十五城。
浣溪沙·枕障薰炉隔绣帷
张曙（唐代）

枕障薰炉隔绣帷，二年终日苦相思，杏花明月始应知。
天上人间何处去，旧欢新梦觉来时，黄昏微雨画帘垂。
张子华屡为唱篇有诗要予为首唱次韵谢之二首 其一
张守（宋代）

百篇无一可讥评，落纸银钩慕伯英。足蹇向来甘后乘，敌勍真合避先声。

探骊君每珠先获，类鹜吾惭鹄不成。十五大都须赵璧，无劳鼠璞换秦城。
南郊大礼诗
王禹偁（宋代）

彩城残月带微霜，版奏中严夜未央。
三献欲终侵曙色，百神齐未散天香。
珠旒微乱埙篪韵，迤燎轻笼剑佩光。
此夕商山对何物，猿啼鸟哭树苍苍。
和虞沧江梅花四绝句
程公许（宋代）

园林春到杳无踪，恰似灵犀一点通。
胜著新题问花信，从头二十四番风。
游七星岩
曾纯（宋代）

斗宿垂精插碧空，嵌岩太古石屏风。自然一道玲珑穴，谁见五丁开凿功。

窦里乳泉时点滴，门前沥水暗流通。吾侪洞目崧台景，谢屐何曾到此中。
委曲辞 其八
孙原湘（清代）

人世婚姻定自天，争如才色自相怜。劝郎莫认夫妻好，认作夫妻转嚼然。
鄠县村居
施肩吾（唐代）

欲住村西日日慵，上山无水引高踪。

谁能求得秦皇术，为我先驱紫阁峰。
宴伊东岸
李端（唐代）

晴洲无远近，一树一潭春。芳草留归骑，朱樱掷舞人。

空花对酒落，小翠隔林新。竟日皆携手，何由遇此辰。
登敛翠亭
李若水（宋代）

伫立危亭醉眼宽，无边秋色夕阳间。
牧儿腰笛挽牛去，却放半川云水闲。
题崇觉寺
蔡楠（宋代）

溪云障微阴，竹风消午暑。行穷紫翠间，金榜开梵宇。

残僧四五辈，衣破貌淳古。碧筒𣂏寒泉，屋角挂飞雨。

高堂俨遗像，丹青烂圭且。当时立廊庙，兄弟皆接武。

谁知百世士，今作一丘土。石麟卧斜阳，断碣枕庭庑。

悟此笑世人，微荣何足数。
谢人赠玉界尺
张方平（宋代）

美玉琢温润，界尺裁方直。非惟立规矩，亦以端简册。

玉性比君子，尺用同正人。兼有盘盂戒，宜为几席珍。
句 其十
张商英（宋代）

赞唐山石裂半岸，壅遏波涛雪霜起。
点绛唇·试灯夜初晴
吴文英（宋代）

卷尽愁云，素娥临夜新梳洗。暗尘不起。酥润凌波地。
辇路重来，仿佛灯前事。情如水。小楼熏被。春梦笙歌里。
古意
陆游（宋代）

千金募战士，万里筑长城。
何时青冢月，却照汉家营？
祝英台近（余老矣，赋此为猿鹤问）
张炎（宋代）

及春游，卜夜饮，人醉万花醒。转眼年华，白发半垂领。与鸥同一清波，风苹月树，又何事、浮踪不定。

静中省。便须门掩柴桑，黄卷伴孤隐。一粟生涯，乐事在瓢饮。爱闲休说山深，有梅花处，更添个、暗香疏影。
王上饶将入觐与余有酒人燕市之约寻余赴留任归里君亦当便道省觐走笔戏赠
王世贞（明代）

驷马于公爱里闉，双凫叶令畏京尘。新丰酒价毋劳问，且作高阳社里人。
行路难三首
李白（唐代）

金樽清酒斗十千，玉盘珍羞直万钱。
停杯投箸不能食，拔剑四万心茫然。
欲渡黄河冰塞川，将登太行雪满山。
闲来垂钓碧溪上，忽复乘舟梦日边。
行路难！行路难！多歧路，今安在？
长风破浪会有时，直挂云帆济沧海。

大道如青天，我独不得出。
羞逐长安社中儿，赤鸡白雉赌梨栗。(白雉 一作：白狗)
弹剑作歌奏苦声，曳裾王门不称情。
淮阴市井笑韩信，汉朝公卿忌贾生。
君不见昔时燕家重郭隗，拥篲折节无嫌猜。
剧辛乐毅感恩分，输肝剖胆效英才。
昭王白骨萦蔓草，谁人更扫黄金台？
行路难，归去来！

有耳莫洗颍川水，有口莫食首阳蕨。
含光混世贵无名，何用孤高比云月？
吾观自古贤达人，功成不退皆殒身。
子胥既弃吴江上，屈原终投湘水滨。
陆机雄才岂自保？李斯税驾苦不早。
华亭鹤唳讵可闻？上蔡苍鹰何足道？
君不见吴中张翰称达生，秋风忽忆江东行。
且乐生前一杯酒，何须身后千载名？
好胜吟
邵雍（宋代）

人无好胜，事无过求。
好胜多辱，过求多忧。
忧辱并至，道德弗游。
不止人患，身亦是仇。
再和赠故人
冯时行（宋代）

煌煌六艺学，兀兀门亦专。耕道宜有秋，而我适旱乾。

疏鬓日月迈，破衣霜雪单。谁谓四海宽，已觉一饱难。

失计堕簿领，署判手为酸。皇家挈天纲，昨下如纶言。

冷眼看匠手，雌黄英俊间。华堂玉尘动，绣帘香鸭残。

为国得一人，可使天下安。当时呼画师，我愧宁不然。

策勋径投笔，守志甘抱关。渥洼万里心，束刍老厩闲。

岂无苜蓿盘，可以羞晨餐。岂无芰荷衣，可以备祁寒。

天地日莽苍，逢辰谅多艰。世既不吾与，不去良亦顽。

摇摇故山心，长风动旌旃。君今门下士，良庄满人寰。

与我各相去，何啻一小千。异时白云邸，仰君分酒钱。

富贵无相忘，勿徒况永叹。
故四川提督三等威信公岳钟琪
弘历（清代）

三朝师武臣，钟琪为巨擘。车骑伐准夷，实其算之失。

设誓诱张熙，忠诚天鉴赤。家居十余年，命董金川役。

单骑入贼砦，大义示顺逆。勇而且有谋，群番詟辟易。

受降遂凯旋，实亦资宣力。所见绿营多，鲜或踵其迹。

卓有古将风，书勋太常册。
病中对梅花一株欣然有作录似西塾孟载季迪两先生一笑
饶介（元代）

病中雅量岂堪论，澄水能清挠即浑。除却妙香无长物，只应静坐洗烦言。

几丛晚菊今耆旧，一树寒梅老弟昆。曾住钟山安石里，旁人犹恐我争墩。
十台怀古 其二 章华台
吴师道（元代）

灵王倾国崇台宇，按剑章华睨中土。弁裳伏地走诸侯，钟鼓凌空震三楚。

骋骄不畏伍子谋，落成乞与吴兵游。孤舟竟走江上路，块土独枕山中愁。

十年伯气终萧索，回首华容归不得。饥魂漂泊啼秋烟，细腰却舞新王前。
送李侍郎赴常州
贾至（唐代）

雪晴云散北风寒，楚水吴山道路难。

今日送君须尽醉，明朝相忆路漫漫。
赠包道二首
陈造（宋代）

吟风啸月是真常，何处无何更有乡。
我与吕仙俱不死，静看乌兔幻炎凉。
句
许元（宋代）

芍药琼花应有恨，维扬新什独无名。
无题
洪迈（宋代）

前年溪上秋风时，主人酒熟烹黄鸡。
归来醉倒睡便著，父老唤起牛羊蹊。
此生一醉宁易得，未辨身为贵人空。
征西将军尔何人，那用尊前惊堕帻。
朅来闽越再经秋，闻道轩名涎已流。
悬知得酒推不去，此客有辖何须投。
今我正为奔走役，空想题诗满高壁。
若逢落魄姓回人，为问何时定相觅。
送周府尹三首
方回（元代）

乐土丰年旧观还，使君心事最相关。
只因标致清于水，便有声名重若山。
一室炉香书史畔，万家杯酒管弦间。
汉庭选表虚公府，白玉鸣珂未许攀。
高大使吴淞归兴图
陈安（明代）

枫落吴江白雁飞，天涯游子正思归。
香消夜月青绫被，凉入秋风白渼衣。
江浦蒹葭含宿雨，驿亭杨柳带斜晖。
分明记得西湖上，载酒兰舟近翠微。
寄题芜湖深道所居二首·独乐堂
李弥逊（宋代）

韦郎江海士，心与凡子各。
折腰卑小官，不事干禄学。
观身一牛毛，阅世两蜗角。
纷华岂不好，名教自有乐。
虚堂卷书罢，觅酒供自酌。
谁云苦幽独，秋风响猿鹤。
和陈国佐亦爱堂韵
吴芾（宋代）

纷纷当世士，尽道休官去。
有堕尘网中，谁能复回顾。
重为轩冕惑，一念遂差互。
要当发深省，悟此形皆寓。
奔驰徒扰扰，静中有奇趣。
夫子廊庙材，华途昔荣遇。
富贵方迫逐，脱身一何遽。
盖恐负初心，或为名所误。
独寻陶渊明，三径归来处。
亲朋续旧游，寝食安故步。
诗成月满窗，坐久尘生屦。
个中有真乐，自足慰迟暮。
我方困长途，因公识归路。
读公寄傲篇，更觉忘世虑。
有如逃空虚，倾耳听韶頀。
念此有限身，岁月空复度。
他时愿卜筑，结茅相近住。
如公迈往姿，平生已心慕。
我虽负俗累，胸中无好句。
傥获从后尘，登高亦能赋。
渔父五首 其三
赵抃（宋代）

莫笑生涯一叶舟，江湖来往自悠悠。丝头漫有潭中意，逐浪鱼儿不上钩。
游灵岩和韵三首
李壁（宋代）

萧然陈迹寄林坰，千古谁分伪与真。
惟有离宫歌舞地，遗簪坠珥付耕人。
偈倾一百六十九首
释智朋（宋代）

九日无白醪，饱餐黄栗糕。
孤峰绝顶，两眼弥高。
不觉不知，忽然帽落。
秋风恶，秋风恶。
四次韵李校书雪中临唐人阴符经
项安世（宋代）

乘兴能临褚令书，无人知是戴公庐。
映窗寒雪天相借，嗜古高情我不如。
贞观风流沦没后，凌烟名字断残馀。
李侯用意青云外，肯与时人较疾徐。
赠蜀士卢石受二首
刘克庄（宋代）

井络缠兵惨，瞿塘下棹轻。
命宁一钱直，腹载五车行。
姑览无诸迹，休听望帝声。
世无韩十八，谁识玉川生。
成大卿宅矮槐
赵抃（宋代）

手植踰三纪，年随矮势增。枝盘多蠖屈，根转欲虬腾。

密覆周遭多，孤撑最上层。风条低偃蹇，烟叶碎鬅鬙。

顾我来虽羡，如公退未能。溪园饶乐事，时此会佳朋。
山藏主得李参政总持
释居简（宋代）

半绕绳床付总持，独龙冈上旧全提。龙门千仞无留客，雨过大峨山画眉。
壬寅七月二十二日予因过东□少休寿圣时秋阳
曹省（清代）

英灵何事卧云深，一举曾空万里阴。
阡陌相望苗就槁，苍生应待作商霖。
初冬途遇高香亭二尹招饮师竹处转至王宅
许传霈（清代）

新月迎人面，其光皎且纤。道遇高达夫，气宇雅不凡。

访碑来古寺，煮茗供清谭。庖人具鸡黍，藉欲客留淹。

有客期不至，移樽提筐篮。不愁西风急，昏暮叩绛幨。

绛幨何清寂，主人作仆兼。载酒西园醉，壶觞不停斟。

书声隔窗牖，拇战声相参。东邻新娶妇，红烛照画帘。

裙钗罗筵席，羯鼓已挝三。洗盏更绣阁，要客不辞馋。

我本逢萍水，此邦好事添。同行有二老，酡颜掀髭髯。

一笑持樽酒，殊有元妙含。万事是偶然，今夕何乐耽。
次韵杨少辅山居六咏 其一 叠山
史浩（宋代）

嵩山远万里，儿孙可邀致。当轩罗三峰，便有出群意。

不蜡谢氏屐，徜徉日游戏。邂逅风雨兴，端可名福地。
初入秣陵不见帅生有怀太学时作
汤显祖（明代）

佳人迟暮思何其，直是郎潜世不知。
世路未嫌千日酒，才情偏爱六朝诗。
入门便坐从炊黍，上榻横眠听解颐。
独怪过江愁欲死，眼前秋蟹要人持。
书北厅后檐壁
张镃（宋代）

重阳过后雨垂垂，病怯新寒独立时。
菊有万株归未得，一窗来此看花枝。
终南云际精舍寻法澄上人不遇归高冠东潭石淙…贻友人
岑参（唐代）

昨夜云际宿，旦从西峰回。不见林中僧，微雨潭上来。

诸峰皆青林，秦岭独不开。石鼓有时鸣，秦王安在哉。

东南云开处，突兀猕猴台。崖口悬瀑流，半空白皑皑。

喷壁四时雨，傍村终日雷。北瞻长安道，日夕生尘埃。

若访张仲蔚，衡门满蒿莱。
雪里梅
郑獬（宋代）

武皇未识长卿才，多向吴王故国来。
谁见江南佳赏处，月中词客雪中梅。
春夏两相期 寄怀蒋山老人
丁之翘（清代）

自春江、折芦南渡。携家我亦东去。两两分头，隔绝烟波无数。

六朝古寺老僧来，十亩荒园狂奴住。飘泊风尘，支离天地，人生何苦。

别来多少风雨，想住山清课，米颠颜鲁。寄与封书，细把清词填谱。

袈裟晴上雨花台，蒲团月冷啼莺处。树下临池，郭外看花，几时重聚？
既为谊夫赋坟庐诗乃蒙和韵再成十首为谢兼简
郭印（宋代）

秋萤腐草化，芝菌出枯朽。
形质但变迁，中有一物久。
似村
陈耆卿（宋代）

缚茅本不傍孤村，尽日焚香深闭门。
陌上红尘高没马，谁知巢父个中存。
失调名
何?（宋代）

便饶你、漫天索价，待我略地酬伊。
雅宜山在城西五十里有德庆庵在其下穹窿山福顺寺长老绍尧翁作诗取以雅宜为号求诗
陆文圭（元代）

雅宜山低一拳石，气压华嵩千丈碧。不论城市与林丘，爱山例是诗人癖。

寒泉修竹苍崖底，青山解与高人语。花落猿吟总是机，举似山僧尽成句。

山僧来献诗人号，百种不如山色好。德庆禅床明月夜，馆娃人海红尘晓。

我知山心雅好静，荦确不容车马造。草堂宜雨又宜晴，藜杖芒鞋时一到。
用儿子应时宿龙泉寺遇雪诗韵
孙介（宋代）

扁舟趋郡去，携手复同归。
款话僧宜访，登山志欲飞。
诗能歌白雪，心合念黄扉。
莫作儿童语，丰凶有政机。
行河道中
强至（宋代）

风起秋河吹旆旌，林梢初日露微明。
壤歌接野知尧力，水害横堤想禹平。
无数焚香迎使节，不妨傍辔问农耕。
江湖未敢生归兴，为恋车茵每侍行。
题海陵寓舍四首之四
贺铸（宋代）

千里家园安在哉，羁栖犹喜占池台。
酒非从事断年别，风是故人弥日来。
黄鸟绵蛮紫椹熟，白鸥瀺灂绿萍开。
颇知老子机心废，留得渠伊兴尽回。
送仲卿禅德
释重顯（宋代）

高兮竺卿，秋水虚明。
夫何之象，堪云指程，
知吾不知，笑伽耶城。
又和二绝句
杨万里（宋代）

翦翦轻风未是轻，犹吹花片作红声。
一生情重嫌春浅，老去与春无点情。
圆通秀禅师送逊公首座赴明水请
张元干（宋代）

卷衲和云离五老，派分三峡济临川。
兴波作浪从风鼓，莫学世流空度缘。
和李尚书命妓歌饯崔侍御
杨知至（唐代）

燕赵能歌有几人，为花回雪似含颦。

声随御史西归去，谁伴文翁怨九春。
祀白鹿先生迎送神辞三首 其三 送神
李梦阳（明代）

迹不偕兮心相疑，欢虽谐兮愁易离。君荷衣兮蕙带，逍遥山中兮桂为盖。

天门兮既辟，腾而上兮云之际。石有涧兮山有峰，心相慕兮交不逢。

税吾车兮絷马，愿褰衣兮从子。
寄孙元忠 其十三
孔平仲（宋代）

秋水浮阶溜决渠，啼猿僻在楚山隅。白沙翠竹江村暮，斗酒新诗终日疏。

男儿生不成名身已老，但话夙昔伤怀抱。客至从嗔不出迎，逢迎少壮非吾道。
赠浦城星家周廷辅
曾丰（宋代）

胸中千岁日，掌上一天星。
河洛无余妙，著龟不敢灵。
曾何便自狂，也不忘相形。
左右逢原话，公卿满意听。
鹅湖夜坐书怀
陆游（宋代）

士生始堕地，弧矢志四方。
岂若彼妇女，龊龊藏闺房。
我行环万里，险阻真备尝。
昔者戍南郑，秦山郁苍苍。
铁衣卧枕戈，睡觉身满霜，官虽备幕府，气实先颜行。
拥马涉沮水，飞鹰上中梁，劲酒举数斗，壮士不能当。
马鞍挂狐兔，燔炙百步香，拔剑切大肉，哆然如饿狼。
时时登高望，指顾无咸阳。
一朝去军中，十载客道傍，看花身落魄，对酒色凄凉，去年忝号召，五月触瞿唐，青衫暗欲尽，入对衰涕滂。
今年复诏下，鸿雁初南翔，俯仰未阅岁，上恩实非常。
夜宿鹅湖寺，槁叶投客床。
寒灯照不寐，抚枕慨以慷。
李靖闻征辽，病惫更激昂；裴度请讨蔡，奏事犹衷创。
我亦思报国，梦绕古战场。
四安道中所见 其二十一
牟巘（宋代）

支离病骨倦泥行，拟向蓬窗睡到明。绕鬓秋蚊故相恼，更求底物是亲情。
题张元明四鬼捕懒龙图
周紫芝（宋代）

五月江南地无黍，帝遣雷师下行雨。百神受职群龙奔，一龙藏头翳玄云。

雷师奋虬叱四鬼，拽取老龙朝帝阍。张侯直气不可屈，云间睥睨旁怒嗔。

归来面壁聊一吐，画作新图走儿女。潜虬怕死不肯行，夜叉飞天发毛竖。

人间空笑虎头痴，笔底风云遽如许。今年雨足年亦丰，蜥蜴蝘蜓俱论功。

龙方下避千里赤，疾雷破柱颂天公。天公有令那得尔，寄语痴龙莫辞死。
小偈四首寄示心然道人聊资体味以进个中精淳之趣 其一
释守卓（宋代）

心然法法然，法异心心异。透过然异来，许你个巴鼻。
偈颂一百二十三首
释祖钦（宋代）

道在日用，日用不知。
饥只吃饭，寒只添衣，
晴天爱日挂枯藜。点检溪头梅树，
向阳偷放南枝。
除夜
释守卓（宋代）

密携光景共因循，谁为俱忘是要津。毫发不移人自老，看看啼鸟报芳春。
四日雪坐间有江梅水仙花因目曰三白 水仙花
王十朋（宋代）

叶抽书带秀文房，玉表黄中耐雪霜。得水成仙最风味，与梅为弟各芬香。
戏题无常钟二绝
范成大（宋代）

合成四大散成空，草木经春便有冬。
生灭去来相对代，为君题作有常钟。
漫兴
郑樵（宋代）

临水时思下钓，闭门聊学吞膻。
一身苦乐无定，万事安危有天。
秋日游东山寺寻殊昙二法师
慧宣（唐代）

木落树萧椮，水清流㵳寂。属此悲哉气，复兹羁旅戚。

奚用写烦忧，山泉恣游历。万丈窥深涧，千寻仰绝壁。

傍岭竹参差，缘崖藤幂䍥。行行极幽邃，去去逾空寂。

果值息心侣，乔枝方挂锡。围绕悉栴檀，纯良岂沙砾。

妙法诚无比，深经解怨敌。心欢即顶礼，道存仍目击。

慧刀幸已逢，疑网于焉析。岂直却烦恼，方期拯沈溺。
偶题
黄庚（元代）

一春过半近清明，点滴檐声未肯晴。
细柳细中垂绿重，残花风裹落红轻。
世间白发在公道，眼底青山不世情。
富贵倘来忙不得，人生何必苦营营。
扑蝴蝶
曹组（宋代）

人生一世。思量争甚底。花开十日，已随尘共水。且看欲尽花枝，未厌伤多酒盏，何须细推物理。

幸容易。有人争奈，只知名与利。朝朝日日，忙忙劫劫地。待得一晌闲时，又却三春过了，何如对花沈醉。
寄临江知军刘子先学士
宋祁（宋代）

文惠祠前旌旆飞，茫然南望涕横衣。
勤劳塞外凋双鬓，萧散江横把一麾。
都水酒樽花下倒，青塘钓艇月中归。
荐书继上公怜旧，何力酬恩与意违。
送刘守备兵维扬
皇甫汸（明代）

建牙吹角海门东，尽道刘琨节制雄。时听高谈樽俎上，夜闻清啸戍楼中。

已多遗爱留棠树，别有幽情倚桂丛。咫尺江流才一水，音徽犹得奉馀风。
引伴致语口号
廖刚（宋代）

蓼萧均泽九夷同，万里将迎礼意隆。属国未瞻都护节，列城先意使华风。

清谈会觉襟无暑，痛饮何辞盏屡空。早晚回辕天上去，已应声价落辽东。
句 其二
杨绘（宋代）

源有雌雄分碧白。
旅邸秋晚二首
王镃（宋代）

井梧敲尽石阑风，放入斜阳水底红。
秋思渐消离思长，一声过雁翠楼东。
淳熙丙午与閤皂化士彭正夫道人五羊相别开禧乙丑复会于五羊赠二长韵 其二
曾丰（宋代）

抗尘骑气两虚舟，久别重逢幸小留。自分末留轻著脚，相期初度急回头。

我尝黄奶真无味，若种丹田乃有秋。所向殊途所归一，他游无以易天游。
僧求晓披晚清二轩诗二首 其二
释德洪（宋代）

旋螺堆空青，重叠不容数。夕阳穿贯之，浓薄自呈露。

数点没烟鸿，一声伐云斧。殷床钟未消，流萤自开户。
春感
陆游（宋代）

老厌纷纷懒入城，长亭小市近清明。陇头下漏初芸草，陌上吹清正卖饧。

多病更知生是赘，九原那恨死无名。但馀一事犹关念，万里唐安阙寄声。
偈颂一百零三首 其二十九
释月涧（宋代）

天边有月生云际，木人石人眼卓竖。瞥转玄机那边睹，三个孩儿抱花鼓。
余入院二十日相知往往寄声相劳独何德固寂然无闻
李之仪（宋代）

何郎本是风尘外，平日仍同般若因。有底新来便如此，定缘无事不相亲。

薰莸何得同薝卜，简洁安能别孟津。会借天河三级浪，终须流出旧精神。
拟古三章留别果山同官
吴泳（宋代）

边马思北依，晨风思北飞。
役役会有还，之子胡不归。
欲归又北征，适与风马期。
忧端来无方，人则莫之知。
不伤道里远，所惜光景移。
肯以兰桂心，化作秋草萎。
行道各努力，吾亦从此辞。
拂霓裳
晏殊（宋代）

乐秋天。晚荷花缀露珠圆。风日好，数行新雁贴寒烟。银簧调脆管，琼柱拨清弦。捧觥船。一声声、齐唱太平年。

人生百岁，离别易，会逢难。无事日，剩呼宾友启芳筵。星霜催绿鬓，风露损朱颜。惜清欢。又何妨、沈醉玉尊前。
缙云道中
沈说（宋代）

去作京华客，离家此月前。
问程恰中道，数日近残年。
山雨易成雪，村云疑是烟。
仆行愁不进，添乞酒浆钱。
春游
佚名（宋代）

终日寻春入醉乡，不知何处见春光?
风条舞绿水杨柳，两点飞红山海棠。
金山寺
傅梦得（宋代）

昨夜宿江口，客衣风已飘。
两峰参塔顶，一寺裹山腰。
水拍瓜洲渡，烟生扬子桥。
寻花并问柳，端的在明朝。
辛丑闻雁
释函是（明代）

塞雁何时至，今秋不欲闻。天高江水渺，地阔岭云分。

澹影寒塘静，疏林落叶纷。一声随泪下，缭乱不成云。
题金罍半峰白云图
胡奎（元代）

我酤酌金罍，遥望金罍山。半峰不可见，乃在白云间。

它山岂无白云白，何言兹山有离色。儿在天西母在东，千里看云两相忆。

吁嗟乎，金之罍兮不可以挹酒浆。安得持之登北堂，注以阿母流霞觞。

醉呼仙人魏伯阳，授尔宝诀长生方。母子相看颜色好，不劳望云悲远道。
莫厌贫十二首 其七
释函是（明代）

颜氏乐圣道，陋巷匪所矜。孔门七十二，一士称安贫。

蔬水曷云易，饥寒托生平。生死尚殊涂，未可言忘形。

夷齐饿首阳，季路犹结缨。节烈轻一时，古今皆有名。

名与实俱捐，吾以观其心。椮椮东岭松，悠悠西山云。

渺渺金乌坠，亭亭玉兔升。子期不复作，千古谁知音。
水调歌头 其二十三 陈平章即席赋
刘辰翁（宋代）

夜看二星度，高会列群英。苍颜白发乌帽，风入古槐清。

客有羽衣来者，仍是寻常百姓，坐觉孟公惊。且勿多酌我，未厌我狂醒。

金瓯启，银信喜，衮衣新。向来淮浙草木，隐隐有馀声。

闻说井阑沙语，感念石壕村事，倾耳发惊霆。举酒奉公寿，天意厚苍生。
天寒割蜜房诗
楼钥（宋代）

场圃功初毕，天寒乐岁穰。
山居收蜜课，檐外割蜂房。
弱羽依晴日，纤腰怯晓霜。
铅刀开户牖，棘匕荐甘香。
作室何时再，趋衙未用忙。
百花辛苦处，今日为君尝。
蝶恋花
龚自珍（清代）

酒压春愁春卷絮。燕子归来，苦说年华误。半晌怀人搔首伫。

落梅风急闲庭暮。

辛苦痴怀何用诉。曲曲香痕，曲到无凭据。安顿惜花心事处。

谢他昨夜风和雨。
十六观经颂
释遵式（宋代）

韦提重礼请能仁，愿说西方净报因。
十六观兼三净业，修之即得往生身。
书文稿后
陆游（宋代）

上蔡牵黄犬，丹徒作布衣。苦言谁解听，临祸始知非。
点绛唇
米友仁（宋代）

浩渺湖天，酒浮黄菊携佳侣。淡烟疏雨。去鲁方怀土。

倾盖相逢，烟满哦奇语。山围处。兕觥频举。不醉君无去。
和温仲舒寄赠
四锡（宋代）

桐江秋水锦鳞肥，闲钓烟波是见机。
野步共游芳草径，吟情对启白云扉。
醉来拾笔题红叶，睡觉凭栏望翠微。
官满替人如未到，蒹葭玉树且相依。
贤台行
郝经（元代）

高台突兀燕山碧，黄金泥多土犹湿。晓日曈昽赤羽旗，燕王北面亲前席。

费尽黄金台始成，一朝拜隗人尽惊。谁知平地几层土，中有全齐七十城。

礼贤复雠燕始霸，遂与诸侯雄并驾。七百年来不用兵，一战轰然骇天下。

二城未了昭王殂，火牛突出骑劫诛。台上黄金少颜色，惠王空读乐毅书。

古来燕赵多奇士，用舍中间定兴废。还闻赵括代廉颇，败国亡家等儿戏。

燕子城南知几年，台平树老漫荒烟。莫言骐骥能千里，祇重黄金不重贤。
敦煌八景咏 其一 两关遗迹
苏履吉（清代）

西界阳关与玉关，于阗古道迹犹存。曾看定远成功返，已遣匈奴绝塞奔。

此日歌传三迭曲，当年地纪万军屯。一方雄控今何苦，几度春风许等论。
题兴元明珠亭
京兆女子（唐代）

寂寥满地落花红，独有离人万恨中。

回首池塘更无语，手弹珠泪与春风。
望夫石二首 其一
何梦桂（宋代）

夫君千里妾重闱，哭尽秋天无雁飞。夫不归来身化石，朝朝风雨望夫归。
废园
宋庠（宋代）

金谷苍茫旧里存，年年芳草怨王孙。
游人慎莫寻荒径，霜露沾衣似泪痕。
迁居亲戚携酒见过
章康（宋代）

老吾元住雪边崖，万事无堪两鬓华。
顷岁西河方借宅，今年东野又般家。
巷深政恐难邀客，地空何妨学种花。
多谢所亲相暖热，新生涯即旧生涯。
水友续辞 水芹
王质（宋代）

我取友兮得水芹，深青浅绿鬖鬖开。半沉半浮轻去来，溪毛石发相毰毸。

健鱼赤，弱鱼碧，所思兮不胜积，疏烟淡川净如拭。
寄天台准公
鲍溶（唐代）

赤城桥东见月夜，佛垄寺边行月僧。

闲蹋莓苔绕琪树，海光清净对心灯。
赠张听声 其一
晁公溯（宋代）

张子目盲心不盲，吾知胸次有人伦。眼光安用如岩电，白首王戎不识人。
夜句三首
陈师道（宋代）

短短长长柳，三三五五星。
断云当极目，不尽远峰青。
雨晴晚步
张祥鸢（明代）

晚霁乘轻屐，溪遥步落花。
夕阳低草阁，烟水带渔家。
巢暖鸦雏长，风柔燕子斜。
无嗟红似雨，新绿喜交嘉。
红豆诗
钱谦益（清代）

春深红豆数花开，结子经秋只一枚。王母仙桃余七颗，争教曼倩不偷来。
吴门送客早发
许浑（唐代）

吴歌咽深思，楚客怨归程。寺晓楼台迥，江秋管吹清。

早潮低水槛，残月下山城。惆怅回舟日，湘南春草生。
祭龙前一日致斋雨大作邑人以为数年未之有也作此呈养正明府
许及之（宋代）

斋宿临场早有期，邑官齐出去陪祠。祇应日脚埋云处，便是山头戴帽时。

此雨近来都未有，丰年向去更无疑。请公买取千钟酒，从此琴堂日展眉。
送舒州怀宁尉孙景先省严亲后赴职
宋庠（宋代）

乡书曾擅秀，父任此为郎。
却捧三铨檄，归称百岁觞。
淮山瞻晓堠，皖浦转春樯。
无累徒劳叹，廉车伫荐章。
自山中泛舟归郡城
陆游（宋代）

我呼小艇浮南津，落日乱山衔半轮。
背船双鹭低掠水，下滩峭风冷逼人。
中流回望始太息，烟中白塔高嶙峋。
适从彼来忽在此，老夫拄杖捷有神。
尉曹堆盘笠泽脍，秀才泻榼中山春。
岂惟外物不挂眼，醉後兀尔忘吾身。
朝冠行即挂神武，买犊遂欲耕峨岷。
金丹自喜日日长，白发未许年年新。
拥桥炬火远已闹，归舍睡息清而匀。
明朝笑谓同载客，有脚莫踏东华尘。
庆春宫
仇远（元代）

江影涵空，山光浮水，画楼直倚东城。落叶声稀，归鸿声杳，晚风却递钟声。去天咫尺，祗疑是、齐云摘星。阑干疑伫，愁见垂杨，烟絮萦萦。
官梅冷笑相迎。□怕繁枝，容易凋零。因念□□，吟仙鹤去，断桥谁赋疏清。染云如黛，这雪意、看看做成。有谁知得，庾信闲愁，陶令闲情。
酬桂林从叔
贺铸（宋代）

江到三湘尽，山围八桂深。
龙蛇寒下蛰，雾露昼多阴。
迢递驰梅信，殷勤访竹林。
淮南风土美，留滞亦何心。
山深
释文珦（宋代）

山深寒易得，九月已萧然。
况是衰迟者，非同少壮年。
玄裘如艾絮，禅榻藉蒲毡。
童子烧枯叶，先教閟暖烟。
和新晴
韦骧（宋代）

泛鹢兼乘竹，高低秀色间。鸭头生野水，凤翼展晴山。

掎摭青春态，消磨白日閒。郡园双白鹭，投晚逐人还。
赠蜀客
李龏（金朝）

万里潼川路，连年没野蒿。君家在何许，客寺忽相遭。

渴雨秋云热，窥人夜月高。时平归蜀去，应记识吾曹。
重阳海东书院
杨二酉（清代）

重洋远渡度重阳，载酒寻花花正黄。文苑连朝开霁色，春台九月著罗裳。

种来桃李新多实，培得芝兰旧有香。今日登高临海国，奎光一点上扶桑。
天宁寺塔歌
黄钊（清代）

般若寺中紫光起，普六茹坚作天子。一囊舍利何方来，九州学校同时毁。

幽州古塔雄岧峣，二十七丈高复高。传闻石函乍安置，碣石山根恒动摇。

开山龙象鞭神力，狮座居然镇鳌极。想当工匠执役时，邪许声中苦长日。

开皇缔造几太平，身崇俭啬宽徭征。如何天性不悦学，独言释氏裁儒生。

佛书谶纬增诬饰，鬼仙禽兽俱荒忽。《高僧传》里续奇闻，三十三枚剃头出。

塔铃万个摇丁当，大野风沙折白杨。迷楼萤火弥山谷，不放阿傩舍利光。
颂古
释慧空（宋代）

杖林山下竹筋鞭，六月行人口吐烟。
曾在祸融峰顶见，十分月出在平田。
又和晦翁棹歌
方岳（宋代）

又撑小艇过前湾，竹外庵居书掩关。
桃李无言开未了，春风元自不曾閒。
句 其一
张方平（宋代）

红尘三尺险，中有是非波。
铜雀妓
袁昌祚（明代）

层台在漳河，遥望蓬莱阙。君王相往来，靓妆待明月。

月出耿夜光，轻风飏流黄。便逐浮云起，何能梦高唐。

昨日邺城隅，游冶者谁子。金镮双凤凰，欲买朱丝履。

履卖未足珍，寄言遗所亲。青楼若生女，莫作漳台人。
送人南归
王操（宋代）

相送当摇落，孤舟泛涉瀰。
去帆看已远，临水立多时。
别浦寒鸿下，空山夜鹤移。
他年重会面，冷鬓共成丝。
送威胜军张判官
欧阳修（宋代）

北地不知春，惟看榆叶新。
岑牟多武士，玉麈重嘉宾。
野磷惊行客，烽烟入远尘。
系书沙上鴈，时寄日边人。
谒贺郡大父清白龙公 其三
张萱（明代）

占断青山卧白云，扶藜今喜见神君。长裾已曳非歌铗，翠帱曾闻不进蚊。

熊轼褰帷双画毂，虎囊盘缓五花纹。愿言九曲洪河𤁝，绛老应先乞一分。
送同寅刘可大先生南还
罗钦顺（明代）

十年甲第尚青袍，宦业多因养母抛。朝退不辞趋馆数，梦回还念倚门劳。

燕山晓送云边骑，岭水秋移月下舠。一日三公真不换，相看吾已愧吾曹。
步虚辞十首 其十
佚名（隋代）

至真无所待，时或辔飞龙。长斋会玄都，鸣玉叩琼钟。

十华诸仙集，紫烟结成宫。宝盖罗太上，真人把芙蓉。

散花陈我愿，握节徵魔王。法鼓会群仙，灵唱弥不同。

无可无不可，思与希微通。
为郭功甫偈 其一
释守端（宋代）

牛来山中，水足草足。牛出山去，东触西触。
吕朝散挽诗二首
李廌（宋代）

金马玉堂高步宜，中年遂与水云期。
太冲早擅三都赋，叔度难量万顷陂。
夜壑藏舟今孰在，白驹过隙事堪悲。
南园从此无行迹，老桧高松知未知。
方广奉怀定叟
林用中（宋代）

相从偶到招提寺，独对西风忆羽人。
澹泊烟霞深处卧，百年衣钵此生身。
静地
释文珦（宋代）

适时非所长，静地阅流光。
旧燕无留影，新鸿有断行。
交朋皆谢往，老大足悲伤。
强咏多羞涩，追思亦易忘。
和韩司谏叔夏乐谷五吟·瓦炉
胡寅（宋代）

灵台净含光，虚室自生白。
缥缈沉水香，瓦篆青幂幂。
何用金狻猊，浮动罗绮席。
缁黄手秉持，儿女衣篝僻。
一从胡尘涨，岱华腥膻隔。
君臣若际会，至治发明德。
普熏遍十方，氤氲本埏埴。
何人学孔祷，鼻观久已塞。
四景翎毛二首 其一
吴希贤（明代）

露湿湘桃色更殷，枝头啼鸟晓风寒。数声隐隐穿花去，惆怅伤春人倚栏。
再和答秀实
王洋（宋代）

红剥芳菲绿作丛，遥知惆怅两心同。
结交旧燕多情语，消病残心无用红。
献计欲居尘境外，投各且向酒壶中。
新来但觉多新样，不道襟怀尽古风。
村社歌
李若川（宋代）

清晓冬冬鸣杜鼓，前村后村走儿女。
田家醵钱共赛神，谢神时晴复时雨。
案有肴酒炉有香，老巫祷祝躬案傍。
愿得年年被神福，秋宜稻谷春宜桑。
人淳礼简酒无数，歌笑喧阗日将暮。
田翁敧侧醉归来，山头明月山前路。
万历宫词六首
王毓德（明代）

彤庭罢御几年余，剩喜天颜大内居。
昨日黄门催进矿，花间连旨觅羊车。
自题青镫有味旧图三首 其二
夏孙桐（清代）

白首编摩作蠹鱼，忧危閒趣遣居诸。祛卢文字吾妻史，总是儿时未见书。
和徐衡仲惠诗
杨万里（宋代）

风骚坛上径雄趋，不作俳辞笑矣乎。
纸落云烟看醉旭，气含蔬笋薄僧殊。
夜来霜月千家满，雨後风埃半点无。
安得与君幽讨去，一觞一咏恼西湖。
饭罢登山
杨万里（宋代）

树远通鹦响，花晴带雨痕。
登山偶回首，隔水见前村。
澹往孤无伴，清归笑不言。
还家更迟著，松菊未应存。
以长歌意无极好为老夫听为韵奉别沔鄂亲友
姜夔（宋代）

异时之罘君，在涅守曰颢。
黄钟欠牛铎，淋漓吊遗稿。
有子殊可人，特水见此老。
客来请论文，但道曲肱好。
朝阳赞 其一
释绍昙（宋代）

破襕衫，闲抖擞。穴鼻针，穿不透。穿得透，日出扶桑，朝朝如旧。

无穿线，拽不断。尽力提撕，日势稍晚，驴年成片段。